b'\n_START_ARTICLE_\nRamesseum\n_START_PARAGRAPH_\nRamesseum on faarao Ramses II:n (hallitsi 1279\xe2\x80\x931213 eaa.) kuolintemppeli Egyptiss\xc3\xa4 Niilin l\xc3\xa4nsirannalla Theban nekropolissa. Temppeli oli pyhitetty Amon-jumalalle ja kuolleelle faaraolle._NEWLINE_Ramesseum sijaitsee muurien rajaamalla 275 \xc3\x97 168 metrin laajuisella alueella, jossa temppelin lis\xc3\xa4ksi on sivurakennuksia ja varastoja._NEWLINE_Temppeli on nykyisin puoliksi raunioitunut. Sen seini\xc3\xa4 koristavat kohokuvat, joissa kuvataan muun muassa Kadeshin taistelua, Syyrian sotia ja Min-juhlaa. Temppelin ensimm\xc3\xa4isell\xc3\xa4 sis\xc3\xa4pihalla on ollut valtava yhdest\xc3\xa4 graniittilohkareesta veistetty faaraon patsas, joka oli pystyss\xc3\xa4 ollessaan arviolta 17 metrin korkuinen. Toisella sis\xc3\xa4pihalla on muun muassa Osiriksen patsaita ja kaksi Ramsesin patsasta.'